Ole Heltborg kom op at slås med en medtrafikant, fordi han efter eget udsagn kørte i overhalingsbanen

De fleste kender til frustrationer over en medtrafikanter, som ikke kører, som man selv synes, man bør køre. Heldigvis bliver frustrationerne ofte udløst ved fagter og skældsord. Men sådan endte det ikke for Ole Heltborg. Han endte nemlig mandag i et regulært slagsmål med en medtrafikant, da han var på vej hjem.

På en video, som Ole Heltborg har lagt op på Facebook, kan man se ham køre af ved Holbæk af Roskildevej, da føreren af en hvid varevogn pludseligt farer ind foran ham, blokerer vejen og springer ud af bilen.

Vejvrede: Gal russer amok med golfkølle

Det samme gør Ole Heltborg, der ikke har fantasi til at forestille sig, hvad der nu vil ske:

- Jeg var ikke nervøs. Jeg tænkte, at han bare skulle spille smart og så ville han køre videre. Men han skubber til mig, og jeg skubber igen, og vi kommer op at slås, fortæller Ole Heltborg der ikke lægger skjul på, at han selv gav føreren af den hvide varevogn igen af samme skuffe:

- Jeg slog ham, og jeg tror, jeg flækkede øjenbrynet på ham.

På videoen kan man se føreren af den hvide varevogn pludseligt finde en jernstang frem.

- Da tænkte jeg, at nu skal jeg væk. Så smadrede han min forrude i stedet for, fortæller Ole Heltborg om episoden.

Han fulgte efter mig

Den voldsomme episode startede med noget så banalt som, at Ole Heltborg kørte i overhalingsbanen, fortæller han.

- Det startede ude ved motorvejen ude ved afkørslen. Jeg kører i overhalingsbanen og er ved at foretage en overhaling. I bakspejlet kunne jeg se, føreren af varevognen komme kørende med høj fart. Det var min opfattelse, at han kørte meget aggressivt. Blandt andet overhalede han en kvinde via nødsporet, da hun ikke flyttede sig hurtigt nok.

Fireårige Lilly skudt i vejvrede: Nu er mand anholdt

- Efter den overhaling kørte han helt op bag mig. Han var vel 20-30 centimeter bag mig og kørte med langtlys for at få mig til at holde til højere, men jeg gav mig ikke, så jeg blev kørende derude. 500 meter efter skulle jeg dreje af ved Holbæk. Da jeg drejede af fulgte han efter mig.

Senere udviklede det sig altså til et slagsmål, og Ole Heltborg endte med at få smadret forruden i sin bil. Han har meldt episoden til politiet og givet dem videoen af optrinnet.

Midt- og Vestsjællands Politi bekræfter, at de har fået en henvendelse fra den ene af de to bilister, som man kan se på videoen. Sagen er nu ved at blive undersøgt ved Holbæk Politi.

Rasende bilist smider fodgænger i kanalen